**VLADA REPUBLIKE HRVATSKE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG ZAKONA O DOPUNI**

**ZAKONA O PUTNIM ISPRAVAMA HRVATSKIH DRŽAVLJANA,**

**S KONAČNIM PRIJEDLOGOM ZAKONA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, travanj 2020.**

**PRIJEDLOG ZAKONA O DOPUNI ZAKONA O PUTNIM ISPRAVAMA HRVATSKIH DRŽAVLJANA, S KONAČNIM PRIJEDLOGOM ZAKONA**

# I. USTAVNA OSNOVA ZA DONOŠENJE ZAKONA

Ustavna osnova za donošenje ovoga Zakona sadržana je u članku 2. stavku 4. podstavku 1. Ustava Republike Hrvatske („Narodne novine“, br. 85/10. - pročišćeni tekst i 5/14. – Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI**

**ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Odredbama Zakona o putnim ispravama hrvatskih državljana („Narodne novine“, br. 77/99., 133/02., 48/05., 74/09., 154/14. – Uredba o dopuni Zakona o putnim ispravama hrvatskih državljana i 82/15.) propisano je da se putovnica izdaje s rokom važenja od 10 godina, a građanima mlađim od 21 godine putovnica se izdaje s rokom važenja od 5 godina. Građaninu koji u razdoblju od 5 godina izgubi dvije ili više putovnica, nova putovnica izdaje se s rokom važenja od godinu dana. Građaninu kojem se privremeno ne mogu uzeti otisci prstiju, putovnica se izdaje s rokom važenja od godinu dana. Jednako tako, putne isprave s osnovnom kontrolom pristupa podacima na elektroničkom nosaču podataka (putne isprave 2. generacije) koje će se izdavati nakon 31. prosinca 2014. godine, a do početka izdavanja putnih isprava s dodatnom kontrolom pristupa podacima na elektroničkom nosaču podataka (putne isprave 3. generacije), važit će najdulje do 31. prosinca 2024. godine.

Uzimajući u obzir stanje nastalo zbog epidemije bolesti COVID-19 uzrokovane virusom SARS-CoV-2, a u cilju smanjenja socijalnih kontakata i zaštite građana i službenika koji provode upravne postupke u kojima se izdaju putovnice, predlaže se dopuna Zakona o putnim ispravama hrvatskih državljana, kako bi se građanima u situaciji nastaloj zbog epidemije bolesti COVID-19, omogućilo korištenje ranije izdanih putovnica, prvenstveno radi povratka u Republiku Hrvatsku hrvatskih državljana kojima putovnica istekne za vrijeme trajanja epidemije, koje bi se smatrale valjanima najdulje 30 dana od dana prestanka epidemije.

**III. OCJENA I IZVORI SREDSTAVA POTREBNIH ZA PROVEDBU ZAKONA**

Za provedbu ovoga Zakona nije potrebno osigurati dodatna financijska sredstva u državnom proračunu Republike Hrvatske.

**IV. PRIJEDLOG ZA DONOŠENJE ZAKONA PO HITNOM POSTUPKU**

U skladu s člankom 204. Poslovnika Hrvatskog sabora predlaže se donošenje ovog Zakona po hitnom postupku kako bi se građanima u situaciji nastaloj zbog epidemije bolesti COVID-19, omogućilo korištenje ranije izdanih putovnica, čime bi se smanjili socijalni kontakti i zaštitili građani i službenici, jer se za vrijeme trajanja epidemije bolesti COVID-19 ne bi provodili upravni postupci u kojima se izdaju putovnice.

**KONAČNI PRIJEDLOG ZAKONA O DOPUNI ZAKONA O PUTNIM ISPRAVAMA HRVATSKIH DRŽAVLJANA**

**Članak 1.**

U Zakonu o putnim ispravama hrvatskih državljana („Narodne novine“, br. 77/99., 133/02., 48/05., 74/09., 154/14. – Uredba o dopuni Zakona o putnim ispravama hrvatskih državljana i 82/15.) iza članka 12. dodaje se članak 12.a koji glasi:

„Članak 12.a

(1) Osoba iz članka 12. ovog Zakona, za vrijeme trajanja epidemije bolesti COVID – 19 uzrokovane virusom SARS-CoV-2, ne mora podnijeti zahtjev za izdavanje nove putovnice zbog isteka roka važenja ranije izdane putovnice, a najdulje 30 dana od dana prestanka epidemije.

(2) Putovnica koja je izdana osobi iz stavka 1. ovog članka, smatra se valjanom do isteka roka iz stavka 1. ovog članka.“.

**Članak 2.**

Ovaj Zakon stupa na snagu prvoga dana od dana objave u „Narodnim novinama“.

**O B R A Z L O Ž E NJE**

**Članak 1.** Predlaže se dopuniti Zakon o putnim ispravama hrvatskih državljana dodavanjem novog članka 12.a na način da se građaninu za vrijeme trajanja epidemije bolesti COVID – 19 uzrokovane virusom SARS-CoV-2, a najdulje 30 dana od dana prestanka epidemije, omogući korištenje ranije izdane putovnice, koja bi se za to vrijeme smatrala valjanom.

**Članak 2.** Propisuje se stupanje na snagu Zakona. Imajući u vidu razloge predložene dopune Zakona o osobnoj iskaznici predlaže se najkraće vakacijsko razdoblje.

**V. TEKST VAŽEĆEG ZAKONA KOJI SE DOPUNJUJE**

Članak 12.

Putovnica se izdaje s rokom važenja od 10 godina, građanima mlađim od 21 godine putovnica se izdaje s rokom važenja od 5 godina, ako ovim Zakonom nije drukčije određeno.

Građaninu koji u razdoblju od 5 godina izgubi dvije ili više putovnica, nova putovnica izdaje se s rokom važenja od godinu dana.

Građaninu kojem se privremeno ne mogu uzeti otisci prstiju u skladu s odredbom članka 37. stavka 2. ovoga Zakona, putovnica se izdaje s rokom važenja od godinu dana.

Putne isprave s osnovnom kontrolom pristupa podacima na elektroničkom nosaču podataka (putne isprave 2. generacije) koje će se izdavati nakon 31. prosinca 2014. godine, a do početka izdavanja putnih isprava s dodatnom kontrolom pristupa podacima na elektroničkom nosaču podataka (putne isprave 3. generacije), važit će najduže do 31. prosinca 2024. godine.